text: Or est raisons que je vous die
   Que cele table senefie,
   Ne pourquoi on mis i avoit
   PageV01P090
   La viande qui sus estoit
   Et le vin et la blanche nape.
   Ainçois que li contes m'eschape,
   Vous en dirai la verité.
   De lonc tans ert acoustumé
   Folio12r
   En ce chastel et establi
   Que on, II mois en l'an, ainsi
   Le faisoit, et ne plus ne mains.
   Mays en estoit li premerains ;
   Car en ce mois le commença
   Cil que cel chose acoustuma
   Dès le premier commencement.
   Or vous di je certainement
   Que li secons estoit gayns
   Qu'il fait bon aler es jardins.
   Ces II mois, chascune vesprée
   Estoit la viande atournée ;
   Desus la table la metoient
   Et puis le vin, lors s'en aloient
   Quant fait l'avoient beneïr
   À leurs prestres au departir.
   Pour may et gayn honnorer
   Fist on cele chose estorer :
   Le may pour sa joliveté
   Et le gayn pour sa plenté.
   Lendemain si tost revenoient
   Que leur diex aorez avoient
   Selonc le tans qui lors estoit.
   De cele viande menjoit
   Carmans ou II morsiaus ou trois,
   Et puis si bevoit une fois,
   Et puis li autre grant seignour
   Faisoient ainsi tout entour.
  